2022 11 22
LT
Europos Sąjungos oficialusis leidinys
C 443/5
2.12.
Tolesnė ES energijos rinkos integracija bus svarbi didinant tiekiamos energijos įperkamumą ir saugumą.
Šiuo tikslu turi būti sukurtas pakankamas jungties pajėgumas (7) ir atitinkama infrastruktūra, ypač energetinėse „salose“ (pvz., Iberijos pusiasalyje (8)).
Siekiant skatinti ES konkurencinį pranašumą atsinaujinančiųjų išteklių energijos srityje ir užtikrinti, kad atsinaujinančiųjų energijos išteklių diegimas nesukeltų pavojaus tiekimo saugumui, reikėtų parengti realistišką veiksmingos atsinaujinančiųjų išteklių energijos infrastruktūros plėtojimo ir diegimo planą, įskaitant laikymo pajėgumus ir tinkamą jungtinę perdavimo sistemą, kuriais per didelį pagaminamą kiekį būtų galima eksportuoti į kitas valstybes nares.
Siekiant greitai įdiegti švarios energijos infrastruktūrą, valstybėms narėms reikia paspartinti leidimų išdavimą.
2.13.
Siekdama sudaryti vienodas sąlygas visiems, ES turėtų skatinti pasauliniu mastu apmokestinti anglies dioksidą.
Anglies dioksido apmokestinimas turėtų būti tobulinamas ir supaprastinamas, kad simetriškai atspindėtų poveikį klimatui ir kad jį taikant būtų atsižvelgta į priemones, skirtas anglies dioksido sekvestravimui iš atmosferos.
Be to, EESRK turėtų siekti savo tikslo panaikinti subsidijas klimatui ir aplinkai žalingiems energijos šaltiniams, kartu užtikrindamas, kad perėjimas prie neutralaus poveikio klimatui ekonomikos vyktų teisingai.
2.14.
Dabartinis energijos kainų kilimas kelia didelę grėsmę dėl to, kad didėja energijos nepriteklius ir mažėja energiją naudojančių įmonių konkurencingumas.
EESRK ragina imtis veiksmų, kuriais būtų sėkmingai švelninamas energijos kainų augimo poveikis ir užkertamas kelias energijos nepritekliui, taip pat ir ES namų ūkiuose.
Siekiant padėti mažosioms ir vidutinėms įmonėms ir daug energijos suvartojančiam pramonės sektoriui išgyventi krizę, taip pat būtina imtis laikinų ir tikslingų priemonių energijos kainų šuolio poveikiui mažinti.
2.15.
Vertinant, kaip ilguoju laikotarpiu rinka reaguoja į sukrėtimus, svarbu šalinti pagrindines energijos kainų (šiuo metu – dujų kainos) didėjimo priežastis, kaip pasiūlė Europos Sąjungos energetikos reguliavimo institucijų bendradarbiavimo agentūra (ACER), remdamasi neseniai atliktu dabartinės rinkos struktūros ir kainų nustatymo sistemos vertinimu (9).
Be to, būtų galima apsvarstyti galimybę atlikti peržiūrą tose rinkose, kuriose energijos tiekimo koncentracija yra didelė, todėl gali būti sutrikdytas normalus veikimas.
2.16.
Vykdant energetikos pertvarką svarbiausi turi būti piliečiai ir vartotojai – turėtų būti remiama bendruomenių energija, vietos lygmens atsakomybė ir energijos vartotojų virsmas energiją gaminančiais vartotojais.
EESRK ragina rengti skaidrias informavimo, konsultavimosi ir švietimo kampanijas, kad piliečiai būtų skatinami prisidėti prie energetikos pertvarkos.
2.17.
EESRK taip pat ragina daugiau dėmesio skirti pereinamojo laikotarpio uždaviniams, kylantiems siekiant pereiti prie neutralaus anglies dioksido poveikio visuomenės, ypač tose pramonės šakose, kurioms dėl įvairių techninių ir (arba) finansinių priežasčių reikia laiko prisitaikyti, kad išsaugotų konkurencingumą rinkoje.
2.18.
EESRK palankiai įvertino TEN-T reglamento atnaujinimą, kad būtų geriau atsižvelgiama į aktualius tikslus ir poreikius.
Ypatingą dėmesį reikia skirti prioritetams nustatyti ir tinklui, jungiančiam visas valstybių narių sostines, didžiuosius miestus, uostus, oro uostus ir terminalus, pasinaudojant Europos koridoriais, kurti.
Koridoriuose, prireikus, turėtų būti įrengti „jūrų tiltai“ arba didelio tankio reguliarios ro-ro laivams pritaikytos jūrų jungtys tarp koridoriaus uostų.
Kalbant apie teritorinę sanglaudą, EESRK mano, kad pagrindinio tinklo koridoriai turi būti geriau susieti su regionų, miestų ir vietos lygmenimis.
Taip pat reikia nustatyti, kur nesutampa techniniai TEN-T reikalavimai ir karinio mobilumo reikalavimai, kad būtų įgyvendinta dvejopo naudojimo transporto infrastruktūra.
2.19.
Atsižvelgdamas į gana ilgą TEN-T projektų įgyvendinimo laiką, EESRK pritaria tam, kad būtų sukurta Europos reguliavimo ir finansavimo sistema, kuria, kol bus baigtas kurti Europos tinklas, būtų užtikrintas vidutinės trukmės ir ilgalaikis koridorių ir projektų stabilumas.
EESRK taip pat ragina skubiai parengti nacionalinius TEN-T infrastruktūros priežiūros įprasto ir specialaus finansavimo planus ir Europos lygmeniu įgyvendinti pagrindinio tinklo stebėsenos planą.
2.20.
Atsižvelgdamas į esminį aviacijos vaidmenį ES, EESRK ragina laikytis visapusiško ir veiksmingo požiūrio, kad būtų skatinamas tvarios aviacijos atsigavimas ir augimas.
(7) (8) (9)
Energetikos tinklų sujungimas (mažiausiai 15 proc. iki 2030 m., nors kai kurioms šalims iki tokio lygio labai toli) jau yra vienas iš ES tikslų: https://energy.ec.europa.eu/topics/infrastructure/electricity-interconnection-targets_lt.
Komisijos dokumentas dėl „energetikos salų“: https://ec.europa.eu/commission/presscorner/detail/lt/MEMO_18_4622.
Galutinis ES didmeninės elektros energijos rinkos struktūros vertinimas.